ร้านขายอาหารทะเล ที่อยู่นอกโซนนักท่องเที่ยวซักนิดนึงแต่สามารถเดินทางมาร้านได้สะดวกโดยใช้ subway U3

เราเลือกมาทานร้านนี้โดยดูคะแนนรีวิวใน yelp เป็นหลัก ซึ่งไม่ผิดหวังเลยที่เลือกมาทานที่นี่

ร้านนี้ฮิตมากในบรรดาคนโลคอล เพราะฉะนั้นควรจองโต๊ะก่อนมาจะได้ไม่เสียเที่ยว

อาหารที่ร้านนี้เน้นเมนูปรุงด้วยซีฟู๊ด แต่ก็มีเนื้อสัตว์อย่างอื่นให้เลือกสั่งด้วยแต่ไม่มาก ในตู้กระจกหน้าร้าน เค้าจะโชว์ปลาสดๆ อยู่ในตู้ ถ้าคนชอบทานปลา แนะนำให้สั่งเมนูปลา เพราะแอบเห็นจากโต๊ะอื่น ดูน่ากินเป็นที่สุด

อาหารจานหลักที่ลองสั่งวันนี้ อร่อยทั้ง 2 จาน ปลาหมึกยัดไส้โพรชุตโตย่าง รสเข้มข้นมาก มันบดกับชีสและผักโขมอร่อยดี ชอบ 

กุ้งเนื้อเด้ง ตัวใหญ่ สดใช้ได้เลย แต่หอยนางรมตัวเล็กไปนิด แต่ก็เป็นขนาดปกติของหอยนางรมพันธุ์นี้ ส่วนตัวชอบหอยนางรมตัวใหญ่แบบที่เมืองไทยหรือญี่ปุ่นมากกว่า

ทีเด็ดของมื้อนี้อยู่ที่น้ำมันมะกอกใส่กระเทียมที่วางไว้บนโต๊ะ จิ้มกับขนมปังและอาหารทะเล ช่วยเสริมรสชาติให้เด่นมากขึ้น

ขนมหวานมีให้เลือกเยอะมากแต่ไม่ได้สั่ง แต่เห็นของโต๊ะอื่น ดูดีเช่นกัน มื้อนี้สั่งไวน์ขาว คุณภาพใช้ได้ บริการโดยรวมดีมาก